‘n Beswaar teen wat ons tot nou toe behandel het, is altyd weer dat die leer van die uitverkiesing mense somber maak. Dit druk jou so nee, dit wys so sterk daarop dat jy as mens niks aan jou verlossing kan bydra nie. Dit moet ‘n mens tog neerslagtig maak?
Hoe moeilik is dit vir ons om volledig van ‘n ander afhanklik te wil wees. Hoe moeilik is dit vir ons om ‘n ander vir 100% te vertrou en myself nie te vertrou nie. Dit het alles met selfverloëning te doen. Wie homself nie wil verloën sal teen die leer van die uitverkiesing in opstand kom, wie leer om homself te verloën sal juis baie bly wees en begin jubel oor wat die HERE in die uitverkiesing vir jou gedoen het.
Die Dordtse Leerreëls het nou teenoor die leer van die Remonstrante duidelik gemaak wat God se uitverkiesing beteken. Ons moet ons indink wat dit toe vir die mense beteken het. In die kerke is daar baie onrus, daar is stryd. Die Sinode het nou saamgekom en ‘n duidelike besluit geneem.
Hierdie belydenisskrif gaan nou die kerke in en nou moet elkeen wat in die kerke is die besluit naam of hulle hierdie leer as die leer van Skrif aanvaar. Nou moet mense met Remonstranse gedagtes na die onderwys luister en ernstig gaan oorweeg of hulle dit as die leer van die Skrif en as belydenis van Kerk aanvaar en aanneem.
As mense alles gelees het wat in hierdie hoofstuk van die Dordtse Leerreëls staan, bly sekeres nog sê dat hulle dit nie aanvaar nie. Hulle laat hulle nie oortuig nie. Hulle kom hierteen in opstand en openlik wys hulle die leer van God se ewige uitverkiesing af.
Hierdie mense wil ook nie aanvaar wat ons in die Dordtse Leerreëls oor die strengheid van God se verwerping bely nie.
Jy het nou vanuit die Woord al die dinge genoem wat tot hiertoe in die Dordtse Leerreëls genoem is. Jy het met liefde die ander die leer van die Skrif voorgehou en nogtans bly die teenstand en opstand daarteen bestaan. Wat moet jy dan doen?
As jy op al die gedeeltes in die Bybel gewys het wat duidelik maak dat God van ewigheid sekere mense uitverkies het en ander nie en nog bly die ander opstandig daarteen help dit nie om nog allerhande ander argumente en plekke in die Bybel te gebruik nie.
Dan het ons sover gekom dat ons of vir onsself of vir die ander moet vra: Wie is jy en hoe ontvang jy die Woord? Hoe ontvang jy die Woord as jy sê dat dit nie so is nie omdat dit volgens jou gevoel met God se liefde stry of omdat jy dit met jou verstand nie reg kan kry nie. Jy voel dat dit nie so kan wees dat baie mense sonder dat hulle die evangelie in hulle eie lewe gehoor het verlore kan gaan nie. Jy kan dit in jou hart nie aanvaar dat so baie mense vir ewig verlore gaan.
As jy in jou hart so redeneer. As jy so die teenstand teen dit wat die HERE in Sy Woord wys wil volhou, as jy vanuit jou eie gevoel en gedagtes al die bewyse uit God se Woord eenkant skuif, is dit nodig dat jy en ek ons plek vir die HERE besef. As jy naamlik opstandig bly God se onderwys nie wil aanvaar nie vervreem jy van Hom. Dan staan jy buite die genade omdat jy nie van genade alleen wil leef nie. Dan is bekering nodig.
Ons kan so redeneer. Ons sien dit ook in Job se lewe. As Job se lewe so ellendig geword het, wil hy die HERE tot verantwoording roep. Hy wil vir die HERE sê dat dit tog nie reg kan wees wat met hom gebeur het nie. Dit kan nie regverdig wees nie. Dit was Elihu vir Job meerdere kere God se antwoord op sy vrae en klagtes gegee het, is dit die HERE self wat met Job begin praat. Job wil nie na Elihu luister nie. Dan begin die HERE Sy antwoord vir Job met: “Wil die berisper met die Almagtige twis? Laat hy wat God teregwys, hierop antwoord!” (Job 39:35) As Job erken het dat hy behoort te swyg sê die HERE o.a. ook: “Wil jy werklik my reg verbreek, My veroordeel, dat jy kan gelyk hê? Het jy dan ‘n arm soos God? En kan jy donder met die stem soos Hy? (40:3,4)
Dit mag in jou lewe nooit daarom gaan of jy die HERE se boodskap met jou menslike verstand en met jou menslike gevoel verstaan en aanneem nie. Ons moet bedink dat ons menslike verstand so nietig is as ons dit met die HERE se wysheid is. Ons moet bedink dat ook ons verstand deur die sondeval ernstige skade gelei het. Ons moet ook steeds weer daaraan dink dat ons eie gevoel deur die sonde dikwels verkeerde paaie gaan.
Paulus wys ook daarop in Romeine 9. As Paulus daar baie duidelik gesê het dat die HERE van ewigheid uitverkies en verwerp het. As hy dit met voorbeelde duidelik gemaak het, ken hy ook die opstandige hart van die mens daarteen. Hy weet dat die mens se verstand dan dikwels so redeneer: “Jy sal dan vir my sê: Waarom verwyt Hy dan nog, want wie het sy wil weerstaan?” (19)
Die Heilige Gees gaan dan nie redeneer nie. Die Gees set die mens in sy kritiek op die HERE op sy plek deur Paulus te laat skryf: “Maar tog, o mens, wie is jy wat teen God antwoord? Die maaksel kan tog nie vir die maker sê: Waarom het u my so gemaak nie?”
As jy en ek oor God se verkiesing en verwerping nadink, bly daar altyd nog vrae. Ons verstaan nie alles nie. Daar is dinge wat die HERE ons nie geopenbaar het nie.
Hoe belangrik is dit dat jy en ek leer om vanuit die diepe eerbied vir God, vanuit godvresendheid, die verborgenhede van God te aanbid. As ons nadink oor God se verkiesing dan gaan daar ‘n diepte van rykdom, wysheid en kennis vir ons oop. Dan sien ek dat wat menslik onmoontlik was, gebeur. Sondaarmense wat niks anders as die ewige oordeel verdien het, deel in God se liefde! Mense wat die ewige pyniging in die hel verdien het, jy en ek is een van hulle, mag Christus ken wat gekom het en Sy lewe gegee het om jou en my daarvan te red, om jou die ewige lewe in God se vreugde te gee. Dan leer jy God se wysheid sien. Waar niemand kon sien hoe mense wat gesondig het nog gered kon word, is dit die HERE wat in Sy wysheid dit gee deur Sy Seun vir Sy uitverkore kinders te laat sterf en die straf vir hulle te laat dra. Dit lyk dalk vir jou so gewoon omdat jy dit al so dikwels gehoor het nogtans sou ons dit as mense nooit uitgedink kon het nie. Die Gees skryf juis van die HERE se werk van verlossing deur die Here Jesus in 1 Kor 2:7-9: “Maar ons spreek die wysheid van God, wat bestaan in verborgenheid wat bedek was en wat God van ewigheid af voorbeskik het tot ons heerlikheid, want niemand van die heersers van hierdie wêreld geken het nie, - want as hulle dit geken het, sou hulle die Here van die heerlikheid nie gekruisig het nie – maar soos geskrywe is: Wat die oog nie gesien en die oor nie gehoor en in die hart van ‘n mens nie opgekom het nie, wat God berei het vir die wat Hom liefhet.”
Die verlossing deur Christus en die kry van vergifnis en van die altyd in vrede leef met die HERE is ‘n wonder van God se wysheid en goedheid. Dit was en is alleen moontlik deur die HERE se kennis. As jy dit sien dan word jy stil. Stil vanweë God se grootheid en dat jy Hom as jou Vader mag ken. Dat Hy so vertroulik met jou omgaan as Sy kind. Dan word ek stil en lê die hand op my mond omdat ek God se oordele en besluite nie kan deurgrond nie. Ek is daarvoor as klein skepsel te dom en ek moet nie so hoog van myself dink nie. Ek moet nie dink dat ek iets aan God se wysheid en kennis kan toevoeg nie. Hy is die Al-wyse God en het geen raadsman nodig. Hy is die volkome wyse God wat alle kennis het. Hy is geen verantwoording aan my skuldig vir Sy heeltemal goeie werk.
Wie die ongelooflike voorreg van God se uitverkiesing in Christus raaksien, bly nie in sy stoel sit nie, bly nie vir die sondes leef nie, bly ook nie stil nie. Hy wil so leef dat sy lewe net hierdie een ding van God sê: “Syne is die heerlikheid tot in ewigheid. Amen.”